นักคณิตศาสตร์ประกันภัย อาชีพที่ตัดสินความอยู่รอด ของบริษัทประกัน
นักคณิตศาสตร์ประกันภัย คือใคร  ทำหน้าที่อะไรบ้างในบริษัทประกัน ? ลงทุนแมนจะเล่าให้ฟัง
1 เม.ย. 2565

นักคณิตศาสตร์ประกันภัย อาชีพที่ตัดสินความอยู่รอด ของบริษัทประกัน /โดย ลงทุนแมน
ช่วงไม่กี่เดือนที่ผ่านมา เราคงได้เห็นข่าวบริษัทประกันภัยหลายแห่งพากันขาดทุนมหาศาล 
จากประกันโควิด “เจอ จ่าย จบ” ที่ผู้ป่วยหลายรายเข้ามาเคลมกันมากกว่าที่คาดการณ์
คำถามที่น่าคิดตามมาก็คือ
ใครกัน ? ที่เป็นผู้อยู่เบื้องหลัง ในการคิดราคาค่าเบี้ยประกัน
ว่ามันจะคุ้มหรือไม่คุ้ม ที่ต้องรับประกัน
คำตอบก็คือ นักคณิตศาสตร์ประกันภัย
แล้วนักคณิตศาสตร์ประกันภัย คือใคร 
ทำหน้าที่อะไรบ้างในบริษัทประกัน ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
รูปแบบธุรกิจประกันภัยคือ การทำสัญญาระหว่างบริษัทประกันภัย ในฐานะผู้รับประกันภัย กับผู้ซื้อประกันภัย ในฐานะผู้เอาประกันภัย
เพื่อรับความคุ้มครองหากเกิดความเสียหายใด ๆ เช่น ชีวิต สุขภาพ หรือทรัพย์สินต่าง ๆ
โดยหากเกิดความเสียหายขึ้นมา ผู้เอาประกันภัยจะเป็นคนได้ประโยชน์
กลับกันหากไม่เกิดความเสียหาย บริษัท หรือผู้รับประกันภัย ก็จะได้รับประโยชน์แทน
ซึ่งบริษัทจะได้กำไรหรือขาดทุนนั้น รูปแบบของประกัน ถือเป็นปัจจัยสำคัญ
แน่นอนว่าบริษัทประกันภัย ไม่ได้ทำสัญญากับคนเพียงไม่กี่คน และไม่ได้มีประกันแค่รูปแบบเดียวเท่านั้น
ดังนั้นบริษัทจึงจำเป็นต้องมีคนที่มีความเชี่ยวชาญ ทำหน้าที่ดูแลส่วนนี้โดยเฉพาะ
โดยคนที่เราพูดถึงกันนั้น ก็คือ นักคณิตศาสตร์ประกันภัย
นักคณิตศาสตร์ประกันภัย เป็นผู้ที่นำคณิตศาสตร์และสถิติต่าง ๆ 
เช่น อัตราการเกิด อัตราการเจ็บป่วย อัตราการเกิดอุบัติเหตุ อัตราการทุพพลภาพ 
รวมถึงสถิติอื่น ๆ อีกมากมาย มาใช้คำนวณความเป็นไปได้ ที่มีแนวโน้มจะเกิดขึ้นในอนาคต
และนำมาประยุกต์ใช้กับการคำนวณ เพื่อที่จะได้กำหนดรูปแบบกรมธรรม์ที่เหมาะสม 
และอัตราเบี้ยประกัน ที่ดึงดูดสำหรับทั้งบริษัท และผู้ซื้อประกันภัย
นอกจากออกแบบประกันแล้ว 
นักคณิตศาสตร์ประกันภัยยังมีหน้าที่อื่น ๆ อีก
เช่น การดูแลเงินทุนสำรอง ให้เพียงพอเมื่อถึงเวลาที่ต้องใช้จ่าย 
และให้คำแนะนำด้านการลงทุนสินทรัพย์ต่าง ๆ ด้วย
รวมถึงบริหารจัดการความเสี่ยง โดยคอยติดตามผลงาน 
ควบคู่กับการวิเคราะห์และประเมินสถานการณ์ในอนาคต เพื่อเตรียมรับมือ
จากทั้งหมดก็คงบอกได้ว่า นักคณิตศาสตร์ประกันภัย ไม่ต่างอะไรไปจากมันสมองของธุรกิจนี้เลย
นอกจากนี้ อาชีพนักคณิตศาสตร์ประกันภัยได้เปิดกว้างมากขึ้น 
ไม่ได้จำกัดแค่วงการประกันภัยอีกต่อไป แต่สามารถใช้ประยุกต์ในวงการอื่น ๆ 
เช่น บริหารกองทุนรวม การบริหารจัดการความเสี่ยงให้กับสถาบันการเงิน อย่างธนาคารพาณิชย์และหน่วยงานภาครัฐ
นั่นทำให้อาชีพนี้เป็นที่ต้องการของตลาดทั้งในและต่างประเทศค่อนข้างสูง
โดยจากข้อมูลของสำนักงานสถิติแรงงานสหรัฐอเมริกา พบว่าค่ากลางของรายได้ ของนักคณิตศาสตร์ประกันภัย อยู่ที่ 3.7 ล้านบาทต่อปีเลยทีเดียว
หากสนใจเป็นนักคณิตศาสตร์ประกันภัยต้องทำอย่างไร ?
ข้อดีของเส้นทางการเป็นนักคณิตศาสตร์ประกันภัยนั้น คือบริษัทไม่ได้ดูว่าจบปริญญาสาขาอะไรมา แต่ดูจาก “การสอบคุณวุฒิทางด้านอาชีพ” เป็นหลัก
โดยความยากอยู่ที่การสอบคุณวุฒิ ซึ่งมีให้สอบถึง 10 ระดับ
หากอยากเริ่มทำงานระดับทั่วไปได้ เช่น การสร้างแบบจำลอง หรือทำการวิเคราะห์เบื้องต้น
ขั้นแรกเราก็ต้องสอบเก็บให้ครบ 5 ระดับ ซึ่งมีเนื้อหาครอบคลุม
ตั้งแต่การเงินทั่วไป สถิติศาสตร์ทั่วไปและขั้นสูง ประกัน และการคำนวณตราสารอนุพันธ์แบบต่าง ๆ
จะเห็นได้ว่าเพียงเริ่มต้น ก็ไม่ใช่เรื่องง่ายแล้ว
และหากอยากทำงานระดับสูงขึ้นมา ก็ต้องผ่านการสอบวัดผลรวมทั้งหมด 8 ระดับ 
เพื่อให้ได้คุณวุฒิ Associateship ที่จะสามารถทำงานในระดับที่ช่วยเหลือ Fellowship 
หรือผู้ที่มีคุณวุฒิสูงสุดของนักคณิตศาสตร์ประกันภัย ในการคำนวณหรือวิเคราะห์ได้
สุดท้ายการเป็น Fellowship ผู้ที่สามารถเซ็นรับรองรายงานความถูกต้องของตัวเลขและระบบต่าง ๆ ที่เกี่ยวข้องได้ ต้องผ่านการสอบวัดผลให้ครบทั้ง 10 ระดับ
โดยทั่วไปแล้ว หลายคนใช้เวลาสอบมากถึง 10 ปี กว่าจะได้คุณวุฒิ Fellowship มาครอง
จากเรื่องราวนี้ จึงทำให้มีนักคณิตศาสตร์ประกันภัยในไทย เพียงหลักสิบรายเท่านั้น
และด้วยความที่เป็นอาชีพที่คนขาดแคลนและเป็นที่ต้องการในตลาดสูง 
จึงทำให้นักคณิตศาสตร์ประกันภัย ถือเป็นอีกอาชีพ ที่เรียกว่าเป็น “มนุษย์ทองคำ” ที่ทุกคนต่างต้องการตัวเลยทีเดียว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
 
-
 
-
 
-
-
 
-
-